**Etický kódex sociálneho pracovníka**

**v Zariadení pre seniorov v Trnave**

Trnava, január 2022

**Preambula**

1. Sociálna práca je profesia založená na princípoch sociálnej spravodlivosti, ľudských práv, spoločnej zodpovednosti a rešpektovaní rozmanitosti. Sociálni pracovníci sa vo svojej práci riadia Medzinárodným etickým kódexom a inými medzinárodne upravenými normami,  
aby vytvorili národný rámec svojej činnosti v kultúrnom, sociálnom, právnom a ekonomickom kontexte na všetkých úrovniach.

Ich funkcie zahŕňajú:

* *Asistovanie ľuďom pri rozvíjaní schopností, ktoré im umožnia vyriešiť ich individuálne alebo kolektívne problémy,*
* *Podporu adaptability, samostatnosti a vývoja,*
* *Podporu spravodlivých sociálnych stratégií, služieb a alternatívnych riešení,*
* *Poskytovanie informácií a zabezpečovanie kontaktov s inštitúciami.*

2. Hlavným cieľom Etického kódexu sociálneho pracovníka *(ďalej len „etický kódex“)* je úsilie o napĺňanie poslania sociálnej práce. Etický kódex podporuje formovanie profesie sociálneho pracovníka a jeho dodržiavanie je jedným zo základných predpokladov profesionálneho výkonu sociálnej práce ako aj úcty spoločnosti k tejto profesii.

* Etický kódex nemôže nahradiť vlastnú motivovanú zodpovednosť sociálneho pracovníka a predstavuje štandardy eticky zodpovedného konania pri výkone sociálnej práce a odbornosti.

3. Poslaním, ale aj povinnosťou sociálneho pracovníka je vykonávať sociálnu prácu svedomito a zodpovedne, dodržiavať pri jej výkone najvyšší možný štandard profesionality v súlade  
s právnymi predpismi a dostupnými vedeckými poznatkami tak, aby sociálna práca bola vykonávaná vždy v prospech klienta, ďalej so zreteľom na najlepší záujem klientov sociálnej práce, podporovať blaho ľudí a pomáhať im, a tiež rozvíjať a používať vedecké poznatky o ľudských a spoločenských aktivitách, napĺňať potreby jednotlivcov a skupín.

Etické povedomie je zásadnou súčasťou profesionálnej činnosti sociálneho pracovníka a jeho schopnosť je základným aspektom kvality výkonu sociálnej práce.

*Sociálny pracovník je zodpovedný za svoje správanie a konanie k užívateľom služieb, ale aj  
k ľuďom, s ktorými pracuje, kolegom, zamestnávateľom, profesionálnej organizácii a zákonom, a že tieto zodpovednosti môžu byť vo vzájomnom konflikte.*

**Základné etické princípy v sociálnej práci**

*Vystupovanie a správanie sociálneho pracovníka:*

* Sociálny pracovník udržiava svoje osobné a pracovné správanie a vystupovanie na úrovni vysokého štandardu,
* Sociálny pracovník sa snaží o dosiahnutie a udržanie vysokej profesionality pri výkone práce,
* Sociálny pracovník vo svojej práci považuje za prioritný záväzok slúžiť,
* Sociálny pracovník musí konať v zhode s požiadavkami profesionálnej cti.

***Sociálna spravodlivosť:***

* Sociálny pracovník má zodpovednosť za podporu sociálnej spravodlivosti vo vzťahu k spoločnosti, k ľuďom (užívateľom služieb sociálnej práce),
* Sociálny pracovník sa usiluje zaistiť ľuďom prístup k potrebným informáciám, službám a zdrojom,
* Sociálny pracovník prispieva k odstráneniu prejavov a príčin sociálnej nespravodlivosti, diskriminácie, útlaku a bariér, ktoré podporujú sociálne vylúčenie,
* Služby sociálnej práce sú poskytnuté každému žiadateľovi.

***Ľudská dôstojnosť:***

* Aj sociálna práca je založená na rešpektovaní ľudskej dôstojnosti
* Sociálny pracovník zaobchádza s každým človekom starostlivo a úctivo
* Sociálny pracovník sa podieľa na zlepšení klientových spôsobilostí, podporuje jeho zodpovednosť, autonómiu, právo na sebaurčenie a spoluúčasť.

***Medziľudské vzťahy:***

* Sociálny pracovník rozpoznáva dôležitosť medziľudských vzťahov,
* Sociálny pracovník usiluje o podporu riešenia problémov v medziľudských vzťahoch,
* Váži si a rešpektuje prínos kolegov z inštitúcií a pomáhajúcich profesií.

**Etická zodpovednosť sociálneho pracovníka voči klientom**

Etická zodpovednosť sociálneho pracovníka sa prejavuje nielen voči užívateľom služieb, pracovisku, kolegom, profesii a spoločnosti, ale aj voči sebe samému.

***Sociálny pracovník:***

* má prvoradú zodpovednosť voči klientom,
* nepoškodzuje klientov, ani nepodriaďuje ich potreby a záujmy svojim vlastným potrebám a záujmom, jedná s nimi bezúhonne, s účasťou, rešpektom a ich vzťah je založený na báze dôvery,
* v komunikácii s klientmi, alebo o nich sa nevyjadruje znevažujúco ani pejoratívne,
* rešpektuje klientovu príslušnosť k sociálnym skupinám, národnostnú, etnickú a ich kultúrnu rôznorodosť,
* podporuje, posilňuje a zmocňuje klienta k vlastnej zodpovednosti, vlastným návrhom riešení, spoluúčasti a sebaurčeniu. Rešpektuje a chráni jeho integritu vo všetkých oblastiach,
* zaujíma sa o klienta najmä v rámci rodiny, komunity, spoločenského a prirodzeného prostredia a usiluje sa spoznávať aspekty jeho života,
* vyhýba sa vzťahom a záväzkom, ktoré by boli v konflikte so záujmom klienta,
* zameriava sa na silné stránky klienta,
* podporuje klienta k začleneniu do sociálnej siete podporných osobných vzťahov, napomáha klientovi pri riešení problémov v oblastiach jeho života, aj v osobitých prípadoch klientov, ktorí majú dlhodobé alebo trvalé zdravotné postihnutie, obmedzenú spôsobilosť na právne úkony, so snahou o dosiahnutie klientovej autonómie a participácie na rozhodovaní ohľadom jeho osoby,
* rešpektuje klientove súkromie, dokumentuje iba tie informácie, ktoré sú nevyhnutne potrebné pre poskytovanie služieb, chráni dokumentáciu klienta pred zneužitím, rešpektuje právo klienta nahliadať do dokumentácie týkajúcej sa jeho osoby, ak osobitné zákony neustanovujú inak,
* informuje klienta o spôsobe, rozsahu, možnostiach a dôsledkoch, ako aj o možných rizikách odbornej pomoci, poskytuje klientovi presné a kompletné informácie o službách,
* zachováva mlčanlivosť, jeho povinnosťou je vyžiadať si súhlas klienta pri všetkých pracovných postupoch, ktoré s ním súvisia, ako aj pri informovaní tretej osoby, k video alebo audiovizuálnemu zaznamenávaniu a ich zverejňovaniu pre študijné alebo vedecké účely, zvláštna pozornosť je venovaná informáciám v rámci ochrany osobných údajov. Mlčanlivosť sociálny pracovník zachováva aj po skončení pracovného pomeru, pokiaľ sa nejedná o špeciálnu výnimku v zmysle osobitného predpisu,
* rešpektuje súkromie klienta, nikdy nehovorí o problémoch klienta na verejných priestranstvách, zabezpečuje dôvernosť informácií a ukladá informácie o klientovi  
  na bezpečnom mieste,
* chráni záujmy a práva klienta, ak je klient zbavený svojprávnosti
* rešpektuje hranice medzi osobným a profesionálnym životom, postavenie voči klientovi nesmie byť v žiadnom prípade zneužité vo vlastný prospech a neoprávnené výhody sexuálneho, politického, sociálneho alebo ekonomického charakteru, s klientmi ani s ich blízkymi rodinnými príslušníkmi nenadväzuje partnerský alebo sexuálne orientovaný vzťah, nezneužíva svoje postavenie na osobné obohatenie, ani na zvýhodňovanie svojich príbuzných a známych,
* akceptuje a podporuje ukončenie poskytovania sociálnych služieb klientom vtedy,  
  ak si títo dokážu pomôcť sami,
* si je vedomý svojich odborných a profesionálnych obmedzení a hraníc vlastnej kompetencie, informuje klienta o možnostiach využívania všetkých služieb, ak klientovi nie je schopný poskytnúť adekvátnu službu sociálnej práce, distribuuje ho svojmu kolegovi, inému pomáhajúcemu pracovníkovi alebo inštitúcii,
* požiada o radu, konzultáciu a pomoc kolegu, ak je to v záujme klienta
* nediskriminuje klienta na základe rasy, farby pleti, pohlavia, sexuálnej orientácie, veku, náboženského vyznania, národnosti, stavu, politickej príslušnosti, psychického a fyzického handicapu a pod..

**Etická zodpovednosť sociálneho pracovníka voči sebe**

***Sociálny pracovník:***

* má právo, ale aj povinnosť zrealizovať nevyhnutné kroky v profesionálnej a osobnej starostlivosti o seba, aby bol schopný poskytovať kvalitné služby klientom, najmä: *sebareflexiou, poznávaním osobných a profesijných limitov a uznania hraníc odbornej spôsobilosti a kompetencie, vzdelávaním na udržiavanie, zdokonaľovanie a dopĺňanie vedomostí a profesijných zručností v sociálnej práci, vzdelávacími aktivitami, sociálno-psychologickým výcvikom, špecializovaným tréningom a podobne, pravidelnou supervíziou, kolegiálnou konzultáciou, využívaním nástrojov psychohygieny,*
* má pomáhať klientom, ktorí sú v zložitej životnej situácii,
* jeho rozhodnutia budú eticky podložené.

**Etická zodpovednosť voči pracovisku**

***Sociálny pracovník:***

* si plní svoje povinnosti k zamestnávateľovi zodpovedne, svedomito a čestne v súlade  
  s pracovnou zmluvou alebo inou obdobnou zmluvou,
* aktívne spolupôsobí pri vytváraní pracovných podmienok, ktoré umožnia: *poskytovanie kvalitných sociálnych služieb, predchádzanie a odstránenie foriem diskriminácie a násilia na pracovisku, uplatňovanie etických záväzkov vyplývajúcich  
  z tohto kódexu, snaží sa o účelné a citlivé používanie zdrojov u svojho zamestnávateľa.*

**Etická zodpovednosť voči kolegom**

***Sociálny pracovník:***

* rešpektuje vedomosti, spôsobilosti a praktické skúsenosti kolegov a ostatných odborných pracovníkov,
* podporuje kolegiálnu diskusiu a dialóg, ktoré môžu napomôcť k optimálnemu sociálnemu fungovaniu klientov,
* svojich kolegov si váži a pristupuje k nim s úctou a dôverou, nevyjadruje sa o nich znevažujúco a pejoratívne,
* jeho povinnosťou je venovať sa klientom svojich kolegov so snahou, profesionálnym prístupom a citlivosťou, a nemal by preberať klientov svojich kolegov bez dohovoru s kolegami,
* predpokladom jeho kolegiálnej spolupráce je vzájomná dôvera a dohoda ohľadom spoločného postupu poskytovania služieb klientom,
* pri podozrení z neprofesionálneho alebo eticky necitlivého správania svojho kolegu využije predovšetkým ako nástroj kolegiálne upozornenie a pripomienky k práci kolegu vyjadruje na vhodnom mieste a primeraným spôsobom,
* iniciuje a zapája sa do diskusií týkajúcich sa etiky so svojimi kolegami a zamestnávateľmi.

**Etická zodpovednosť voči profesii**

***Sociálny pracovník:***

* udržiava a vyzdvihuje etické hodnoty, odborné poznatky a poslanie profesie sociálna práca,
* snaží sa získavať a rozvíjať odborné poznatky a uplatňovať ich v profesionálnej práci,
* neustále udržuje profesionálne vystupovanie na úrovni vysokého štandardu, jeho profesionálne správanie ovplyvňuje dôveryhodnosť a verejnú mienku o profesii, vyhýba sa konaniu, ktoré by spôsobilo zlú reputáciu profesie.
* napomáha snahe sprístupniť služby čo najširšej verejnosti, poskytuje odborné vedomosti a zručnosti študentom sociálnej práce počas výkonu ich odbornej praxe  
   na pracovisku.

**Etická zodpovednosť voči spoločnosti**

***Sociálny pracovník:***

* podporuje všeobecné blaho spoločnosti,
* zasadzuje sa o zlepšenie sociálnych podmienok v spoločnosti,
* pôsobí na rozšírenie možností a príležitostí k zlepšeniu kvality života pre všetkých klientov a občanov,
* napomáha sprístupniť služby sociálnej práce čo najširšej verejnosti a podporuje zlepšenie sociálnych podmienok občanov a sociálnu spravodlivosť.

..........................................................

Mgr. Anna Menkynová

V Trnave, dňa 03.07.2017